Document ID: 32010R0621

РЕГЛАМЕНТ (ЕС) № 621/2010 НА СЪВЕТА
от 3 юни 2010 година
относно разпределяне на възможностите за риболов съгласно Споразумението за партньорство в областта на рибарството между Европейския съюз и Соломоновите острови
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, параграф 3 от него,
като взе предвид предложението на Европейската комисия,
като има предвид, че:
(1)
На 26 септември 2009 г. беше парафирано ново споразумение за партньорство в областта на рибарството между Европейския съюз и Соломоновите острови (по-нататък: споразумението за партньорство в областта на рибарството).
(2)
На 3 юни 2010 година Съветът прие Решение 2010/397/ЕС (1) за подписване и временно прилагане на новото споразумение за партньорство в областта на рибарството.
(3)
Методът за разпределяне на възможностите за риболов между държавите-членки следва да бъде определен за срока на действие на новото споразумение за партньорство в областта на рибарството, както и за периода на временното му прилагане.
(4)
Настоящият регламент следва да влезе в сила на първия ден след публикуването му и следва да се прилага от 9 октомври 2009 г.,
ПРИЕ НАСТОЯЩИЯ РЕГЛАМЕНТ:
Член 1
1. Възможностите за риболов, определени в протокола към Споразумението за партньорство в областта на рибарството между Европейския съюз и Соломоновите острови, се разпределят между държавите-членки, както следва:
- Сейнери за улов на риба тон с дълбоко замразяване:
Испания
:
75 % от наличните възможности за риболов
Франция
:
25 % от наличните възможности за риболов
2. Ако заявленията за разрешение за риболов от посочените в параграф 1 държави-членки не изчерпват определените от протокола възможности за риболов, Комисията може да разгледа заявления за разрешение за риболов от всяка друга държава-членка.
3. Без да се засягат разпоредбите на Споразумението за партньорство в областта на рибарството и на протокола, се прилага Регламент (ЕО) № 1006/2008 на Съвета от 29 септември 2008 г. относно разрешения за риболовни дейности на риболовните кораби на Общността извън водите на Общността и достъпа на кораби на трети държави до водите на Общността (2).
Член 2
Настоящият регламент влиза в сила на първия ден след публикуването му в Официален вестник на Европейския съюз.
Прилага се от 9 октомври 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 3 юни 2010 година.

Labels: 18
5
6